กองทุนฟื้นฟูฯขายที่จ.ภูเก็ตใช้กฎคุมเข้ม
ธปท.นำที่ดินแปลงใหญ่เนื้อที่ 46 ไร่ ใน จ.ภูเก็ต
7 ต.ค. 2554

ธปท.นำที่ดินแปลงใหญ่เนื้อที่ 46 ไร่ ใน จ.ภูเก็ต 
ออกเปิดประมูลขายอีกครั้ง หวั่นซ้ำรอยที่ดินรัชดาฯ ตั้งเงื่อนไขขั้นตอนการขายละเอียดยุบยิบ 
นางพวงทิพย์ ปรมาพจน์ ผู้จัดการกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) กล่าวว่า จะนำที่ดินเปล่าเนื้อที่ 46 ไร่ 2 งาน 92 ตารางวา ที่ตั้งอยู่ ต.รัษฏา อ.เมือง จ.ภูเก็ต ออกมาจำหน่ายเป็นการทั่วไปอีก หลังคณะกรรมการจัดการกองทุนฟื้นฟูฯ มีมติให้เปิดจำหน่ายทรัพย์เป็นการทั่วไปได้ตลอด โดยไม่ต้องรอเปิดประมูลขายเป็นรอบๆ เหมือนที่ผ่านมา ช่วยให้สะดวกต่อผู้สนใจ สามารถเสนอราคาซื้อเข้ามาที่กองทุนฟื้นฟูฯ ได้ตลอด คาดว่าจะได้รับความสนใจจากนักลงทุนพอสมควร เพราะที่ดินผืนดังกล่าวมีศักยภาพทางธุรกิจมาก เนื่องจากเป็นที่ดินผืนใหญ่และอยู่ในทำเลที่ตั้งที่ดี
“เดิมที่ดินแปลงนี้ เคยนำออกประมูลขายเป็นครั้งๆ แล้ว แต่ยังไม่มีผู้สนใจเข้าประมูล เราเลยเปิดขายปกติเป็นการทั่วไป คือ เปิดขายได้ตลอด ใครสนใจก็สามารถเสนอราคาแจ้งเข้ามาได้เลย ไม่ต้องเปิดประมูลเป็นรายครั้ง จะได้ขายทรัพย์ได้ตลอดและทันกำหนดปิดในปี 2556” นางพวงทิพย์ กล่าว 
ทั้งนี้ กองทุนฟื้นฟูฯ กำหนดเงื่อนไขและกระบวนการขายค่อนข้างละเอียด โดยให้ผู้ซื้อตรวจสอบคุณสมบัติตัวเองให้ชัดเจน เพื่อแสดงความจริงใจว่าผู้ซื้อมีคุณสมบัติถูกต้อง และมีความสนใจซื้อที่ดินจริงๆ ไม่ใช่เป็นนายหน้าที่มาจับเสือมือเปล่า